Адкрыццё сезона ў Беларускай дзяржаўнай філармоніі сабрала аншлаг: прыстаўныя крэслы ў партэры, моладзь на прыступках балкона. І— бясконцыя авацыі. А між тым, гэта быў вечар прэм’ер. І гучала не толькі знакамітая “Рапсодыя на тэму Паганіні” С.Рахманінава (дарэчы, упершыню ў выкананні лаўрэата міжнародных конкурсаў Андрэя Сікорскага), але і невядомая шырокай публіцы сімфанічная балада “Ваявода” П.Чайкоўскага (раней, як высветлілася, у Беларусі яна не выконвалася наогул), і, галоўнае, невядомая нават знаўцам музыка балета “Клеапатра” нашага В.Кузняцова. Папраўдзе: сусветная прэм’ера!